SKRIFTLIG FORESPØRGSEL P-0807/00

af Elizabeth Montfort (UEN) til Kommissionen

(9. marts 2000)

Om: Økonomisk støtte til de katastroferamte områder i regionen Auvergne i Frankrig

Under henvisning til kommissionsmedlem Michel Barniers indlæg under mødeperioden i januar 2000 om stormens ødelæggelser og til kommissionsformand Romano Prodis svar til premierminister Lionel Jospin hvilke foranstaltninger kan regionen Auvergne da konkret forvente fra Kommissionens side

1. i form af nødhjælp som følge af risikoen for forurening af plante- og havmiljøet;

2. i form af økonomisk støtte:

- inden for rammerne af EUGFL, Garantisektionen (artikel 33 i Rådets forordning (EF) nr. 1257/1999(1), der indeholder bestemmelser om forholdsregler i tilfælde af naturkatastrofer), og med anvendelse af støtten til skovbrugsaktivitet,

- til mål 2-områder (fleksibel anvendelse af kriterierne)

- uden for områderne

- fra Life-programmet

- som supplement til den nationale eller lokale støtte, i hvilken forbindelse der ønskes svar på, om Kommissionen vil være mere fleksibel, når det gælder statsstøtte til virksomhederne?

3. i form af skattebegunstigelse: i hvor lang tid vil Kommissionen dispensere fra princippet om fri konkurrence ved at tillade Frankrig at nedsætte momsafgiften fra 20,6 til 5,5 % for en række skovbrugsaktiviteter?

4. på logistikområdet: hvilken koordinering kan der forventes som led i Fællesskabets handlingsprogram om civilbeskyttelse, der blev vedtaget af Rådet den 9. december 1999?

(1) EFT L 160 af 26.6.1999, s. 80.

Svar afgivet på Kommissionens vegne af Michel Barnier

(7. april 2000)

1. Der findes ikke i EF-budgettet nogen speciel konto for nødhjælp i forbindelse med naturkatastrofer. Det er derfor inden for rammerne af de eksisterende instrumenter, at Kommissionen vil forsøge at yde den hjælp, der er nødvendig for genopbygningen i de katastroferamte områder.

2. Strukturfondene omfatter ikke nødhjælp. De kan imidlertid i betragtning af deres anvendelsesområde yde en væsentlig støtte til den økonomiske og sociale udvikling i katastroferamte områder.

De franske myndigheder har inden for rammerne af Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(1) forelagt et nationalt program for udvikling af landdistrikterne, som indeholder et væsentligt afsnit om støtte til skovene, og da det skal anvendes på hele det franske område, vil regionen Auvergne også nyde godt deraf. I den forbindelse fremsatte de franske myndigheder i januar 2000 en yderligere anmodning vedrørende aktioner til fordel for de skove, der er blevet ødelagt af stormene. Der blev ved samme lejlighed også fremlagt forslag til supplerende foranstaltninger vedrørende skovdrift samt oplagring og beskyttelse af træ. Hele denne pakke er for tiden til behandling, og den er genstand for forhandlinger mellem Kommissionen og den franske landbrugsminister. Det er allerede nu muligt sige, at Kommissionen ser positivt på disse forslag. Den endelige afgørelse om dette program forventes truffet i begyndelsen af sidste halvdel af i år.

Regionen Auvergne er som de andre regioner i moderlandet Frankrig fortsat delvist berettiget til strukturfondsstøtte i perioden 2000-2006 under det nye mål 2. De franske myndigheder har bebudet, at de senest sidst i april vil have forelagt udkastene til enhedsprogrammeringsdokumenter. Udgifter fra før 1. januar 2000 vil derefter blive støtteberettigede med tilbagevirkende kraft, hvis datoen for denne forelæggelse overholdes.

For eksempel vil mål 2-programmerne kunne finansiere retableringen af infrastrukturer, udstyr og produktionsredskaber og rehabiliteringen af kulturarven, såfremt det regionale partnerskab accepterer disse foranstaltninger. Samme ordning vil kunne benyttes i form af overgangsstøtte i de områder, der i den nye periode ikke længere modtager EF-midler.

Hvad angår LIFE-forordningen, der er taget op til revision, giver den ikke mulighed for at yde nødhjælp uden for den normale procedure for indkaldelse af projekter. Det er dog muligt, at målsætningen for visse LIFE-naturprojekter kan ændres, således at der tages hensyn til ødelæggelser af naturområder eller arter af fællesskabsinteresse, såfremt sådanne støtteomlægninger ellers er i overensstemmelse med projekternes formål.

Den franske regering påtænker at anmelde den nationale støtte via skattelettelser til skovbruget til Kommissionen, der vil behandle den ud fra EF-traktatens artikel 87 (tidl. artikel 92), stk. 2, litra b), der giver medlemsstaterne mulighed for at yde støtte for at råde bod på skader, der er forårsaget af naturkatastrofer. I den forbindelse skal der være en tydelig sammenhæng mellem skader og støtte, idet den nævnte støtte kun dækker de skader, der er sket. Kommissionen har forpligtet sig til at behandle de franske anmodninger hurtigst mulig under hensyn til den nødsituation, der er opstået.

3. Der er tale om, at Frankrig anvender en nedsat momssats for en række skovbrugsaktiviteter, men denne nedsættelse er ikke en fravigelse af sjette momsdirektiv 77/388/EØF(2). Den er derimod et resultat af en brevveksling mellem de franske myndigheder og Kommissionen, hvorefter Kommissionen meddelte, at dette direktivs bestemmelser, særlig anvendelsen af artikel 12, stk. 3, litra a), sammen med kategori 10 i bilag H, ikke var nogen hindring for anvendelsen af en nedsat sats for visse skovbrugsaktiviteter, såfremt direktivets betingelser er opfyldt. Denne ordnings anvendelse er ikke tidsmæssigt begrænset.

4. Bortset fra ovenstående svar på de enkelte spørgsmål har Kommissionen det generelle ønske, at der indledes overvejelser om, hvordan Fællesskabet kan etablere sit eget beredskab på civilbeskyttelsesområdet.

(1) EFT L 160 af 26.6.1999.

(2) EFT L 145 af 13.6.1977, direktivet er senest ændret ved direktiv 1999/85/EF (EFT L 277 af 28.10.1999).